Cum se calculează protestatarii (sau cum am conchis că duminică au fost vreo 70.000 doar la Bucureşti)

Am o îndelungată experienţă în numărarea persoanelor, în vederea stabilirii riguroase a prezenţei pe la diverse întruniri, conferinţe, congrese etc. În plus, din 2012 încoace, am participat la mitinguri la care au fost prezenţi 20, 200, 2000 sau 20.000 de oameni. Şi de fiecare dată i-am numărat sau estimat – pentru cultura mea generală, dar mai ales pentru a prezenta cât mai obiectiv o serie de evenimente pe care le-am acoperit prin articole pe acest blog.

Toţi cei care au experienţa participării la mitinguri ştiu foarte bine despre ce vorbesc: mass media oficiale şi autorităţile întotdeauna subestimează numărul participanţilor.

M-am obişnuit cu asta, este un fel de regulă nescrisă cu care suntem nevoiţi să trăim; la urma urmelor, anteniştii şi reteviştii mănâncă şi ei o pâine, iar autorităţile n-au nici un interes să ştie lumea câţi oameni au participat efectiv la o manifestaţie sau alta, mai ales la una „anti-sistem”, căci, vorba aia, nu vor să dea apă la moară vreunei revoluţii, Doamne-fereşte!

Şi totuşi, este revoltător când manipularea / dezinformarea depăşeşte nişte limite. Una e să estimezi un +/- 10-20% şi alta e să „greşeşti” cu 90% – cum s-a întâmplat, de pildă, în cazul Marşului pentru salvarea Roşiei Montane din 8 septembrie 2013 (întâi ignorat de toate televiziunile, apoi prezentat pe alocuri cu o prezenţă de 2000 de participanţi, când de fapt au fost de vreo 10 ori mai mulţi).

Cam la fel a fost şi în cazul marşului de protest împotriva OUG-urilor pentru graţiere şi amnistie, din 22 ianuarie 2017. Toate posturile dădeau 20.000 de participanţi. Jandarmeria a estimat 30.000. Ei bine, când se recunoaşte oficial o astfel de prezenţă, putem fi siguri că au ieşit în stradă mult mai mulţi. Cât de mulţi? Eu aş zice că cel puţin încă o dată pe atât.

Lăsând deoparte faptul că niciodată nu sunt număraţi/estimaţi cei care se alătură marşurilor după ce alţii pleacă (iar cei care aţi participat la astfel de proteste aţi văzut cu ochii dvs. cum grupuri-grupuri plecau din marş, dar şi cum veneau alte grupuri-grupuri care se alăturau acestuia), lăsând deoparte faptul că există softuri pentru numărarea unei mulţimi dintr-o fotografie sau filmare – pe care nu se învrednicesc să le cumpere / folosească televiziunile sau ziarele, există metode empirice de a număra / estima o mulţime de oameni. Pentru Dumnezeu, avem cu toţii ochi şi creier!

Iată cum arăta Bulevardul Magheru duminică seara:

(Foto: Irina Barla, Facebook)

(Foto: Sergiu Brega, canal youtube)

Şi iată cum arăta Piaţa Victoriei:

(Foto: emazeicescu.ro)

Reporterii de la TV ne-au dat de ştire că la apogeul marşului mulţimea se întindea de la Piaţa Universităţii la Piaţa Victoriei.

Şi acum calculele şi estimările:

Distanţa dintre cele două pieţe este de fix 2 kilometri – adică 2000 metri.

Pe Bulevardul Magheru, pe partea carosabilă, încap lejer în şir vreo 25 persoane. La fel şi pe Catargiu. Dacă se înghesuie puţin, încap peste 30, unul lângă altul. Dacă luăm în socoteală şi trotuarele, putem ajunge la vreo 50 persoane per rând.

Dar nu vom socoti atâtea, ci doar 25 persoane pe un rând – adică numărul minim de persoane ce se pot deplasa lejer una lângă alta pe carosabil.

Dacă aceste persoane ar păstra distanţa de 1 metru faţă de rândul următor, ar rezulta 2000 de rânduri a câte 25 de persoane, adică un număr minim de 50.000 de participanţi.

Dar, în mod evident, protestatarii de duminică nu au mers frumos înşiruiţi, păstrând această distanţă. Dacă ne uităm la imagini, constatăm că la apogeul marşului distanţa dintre protestatari este mult sub un metru, atât în faţă şi în spate, cât şi în lateral.

Aşa că luăm în calcul o distanţă medie de 0,5 m între şirurile de oameni, care ne va arăta că pe traseul Piaţa Universităţii-Piaţa Victoriei au fost cam 4000 de rânduri a câte 25 persoane. Adică un număr maxim 100.000 de participanţi.

Dar, ca să fim oneşti şi să facem o estimare onorabilă, ar trebui să luăm în calcul media dintre numărul minim şi cel maxim de mai sus. Asta înseamnă circa 75.000 de protestatari. Deci, aşa cum am spus, mult peste dublu faţă de estimările oficiale.

Una peste alta, eu personal estimez că au fost în jur de 65-70.000 de protestatari prezenţi la marşul din Bucureşti de duminică, în momentul său de apogeu. Şi aş băga mâna în foc că un software specializat mi-ar da dreptate.



<